NARIADENIE KOMISIE (ES) č. 767/2006
z 19. mája 2006,
ktorým sa mení a dopĺňa nariadenie Komisie (ES) č. 1081/1999 otvárajúce a stanovujúce správu colných kvót na dovoz býkov, kráv a jalovíc určitých alpských a horských plemien iných ako určených na porážku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom (1), a najmä na jeho článok 32 odsek 1,
keďže:
(1)
Nariadením Komisie (ES) č. 1081/1999 (2) sa ustanovuje otvorenie dovozných colných kvót pre živý hovädzí dobytok a ustanovuje sa ich správa na viacročnom základe.
(2)
Dohodou vo forme výmeny listov medzi Európskym spoločenstvom a Spojenými štátmi americkými podľa článku XXIV ods. 6 a článku XXVIII Všeobecnej dohody o clách a obchode (GATT) z roku 1994 (3), schválenou rozhodnutím Rady 2006/333/ES (4), sa ustanovuje od 1. júla 2006 úprava dovozných colných kvót podľa nariadenia (ES) č. 1081/1999.
(3)
Okrem toho, pokiaľ ide o množstvá, ktoré sú k dispozícii pre dovoz v rámci tejto kvóty, a s cieľom zjednodušiť jeho riadenie, je potrebné zrušiť druhé kolo prideľovania uvedené v článku 9 nariadenia (ES) č. 1081/1999.
(4)
Nariadenie (ES) č. 1081/1999 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Nariadenie (ES) č. 1081/1999 sa mení a dopĺňa takto:
1.
V štvrtom stĺpci s názvom „Objem kvóty (kusy dobytka)“ tabuľky v článku 1 ods. 1:
a)
údaj „5 000“ sa nahrádza údajom „710“ pre poradové číslo 09.0001;
b)
údaj „5 000“ sa nahrádza údajom „711“ pre poradové číslo 09.0003.
2.
V článku 2 sa odsek 1 nahrádza takto:
„1. Dva objemy kvóty uvedené v článku 1 ods. 1 sa rozdelia na dve časti s 500 kusmi a 210 kusmi pre poradové číslo 09.0001 a na dve časti s 500 kusmi a 211 kusmi pre poradové číslo 09.0003.
a)
Prvá časť každého objemu kvóty sa rozdelí medzi dovozcov do Spoločenstva, ktorí môžu poskytnúť dôkaz o tom, že v priebehu 36 mesiacov predchádzajúcich príslušnému roku dovozu doviezli zvieratá v rámci kvóty s poradovými číslami 09.0001 a/alebo 09.0003.
Avšak členské štáty môžu prijať ako dôkazný objem dovozné práva týkajúce sa predchádzajúceho roku dovozu, ktoré neboli pridelené v dôsledku administratívnej chyby príslušného vnútroštátneho orgánu, ale na ktoré by bol dovozca býval oprávnený.
b)
Druhá časť každého objemu kvóty sa rozdelí medzi dovozcov, ktorí môžu poskytnúť dôkaz, že počas 12 mesiacov predchádzajúcich danému roku dovozu doviezli z tretích krajín aspoň 75 živých kusov hovädzieho dobytka spadajúceho pod číselný znak KN 0102.“
3.
Článok 9 sa vypúšťa.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. júla 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. mája 2006